CELEX: 52022DC0627
Language: mt
Date: 2022-05-23 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2022 tas-Slovakkja u li tagħti opinjoni tal-Kunsill dwar il-Programm ta’ Stabbiltà tal-2022 tas-Slovakkja

IL-KUMMISSJONI EWROPEA
            Brussell, 23.5.2022
            COM(2022) 627 final
            
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2022 tas-Slovakkja u li tagħti opinjoni tal-Kunsill dwar il-Programm ta’ Stabbiltà tal-2022 tas-Slovakkja
            {SWD(2022) 627 final} - {SWD(2022) 640 final}
            
               
         
         
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2022 tas-Slovakkja u li tagħti opinjoni tal-Kunsill dwar il-Programm ta’ Stabbiltà tal-2022 tas-Slovakkja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politiki ekonomiċi
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Ir-Regolament (UE) 2021/241 tal-Parlament Ewropew u tal-Kunsill
                  2
               , li stabbilixxa l-Faċilità għall-Irkupru u r-Reżiljenza, daħal fis-seħħ fid-19 ta’ Frar 2021. Il-Faċilità għall-Irkupru u r-Reżiljenza tipprovdi sostenn finanzjarju għall-implimentazzjoni tar-riformi u tal-investiment, b’impuls fiskali ffinanzjat mill-Unjoni. Hija tikkontribwixxi għall-irkupru ekonomiku u għall-implimentazzjoni ta’ riformi u investiment sostenibbli u li jsaħħu t-tkabbir, b’mod partikolari għall-promozzjoni tat-tranżizzjoni ekoloġika u diġitali, filwaqt li ssaħħaħ ir-reżiljenza u t-tkabbir potenzjali tal-ekonomiji tal-Istati Membri. Tgħin ukoll biex jissaħħu l-finanzi pubbliċi sostenibbli u tingħata spinta lit-tkabbir u l-ħolqien tal-impjiegi fuq perjodu medju u twil ta’ żmien. Il-kontribuzzjoni finanzjarja massima għal kull Stat Membru permezz tal-Faċilità għall-Irkupru u r-Reżiljenza [ġiet] aġġornata fi [XX] ta’ Ġunju 2022, f’konformità mal-Artikolu 11(2) tar-Regolament (UE) 2021/241. 
            
            
               (2)Fl-24 ta’ Novembru 2021, il-Kummissjoni adottat l-Isħarriġ Annwali dwar it-Tkabbir Sostenibbli, li ta bidu għas-Semestru Ewropew tal-2022 għall-koordinazzjoni tal-politika ekonomika. Hija ħadet kont debitu tal-impenn konġunt affermat mill-ġdid tas-Summit Soċjali ta’ Porto ta’ Mejju 2021 biex tkompli timplimenta l-Pilastru Ewropew tad-Drittijiet Soċjali, ipproklamat mill-Parlament Ewropew, il-Kunsill u l-Kummissjoni fis-17 ta’ Novembru 2017. Il-Kunsill Ewropew approva l-prijoritajiet tal-Istħarriġ Annwali dwar it-Tkabbir Sostenibbli tal-2022 fil-25 ta’ Marzu 2022. Fl-24 ta’ Novembru 2021, il-Kummissjoni adottat ukoll ir-Rapport dwar il-Mekkaniżmu ta’ Twissija fuq il-bażi tar-Regolament (UE) Nru 1176/2011 fejn is-Slovakkja ma ġietx identifikata bħala wieħed mill-Istati Membri li fil-konfront tagħhom kienet se ssir analiżi fil-fond
                  3
               . Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro, li ġiet adottata fil-5 ta’ April 2022 mill-Kunsill, kif ukoll il-proposta tar-Rapport Konġunt dwar l-Impjiegi tal-2022 li janalizza l-implimentazzjoni tal-Linji Gwida dwar l-Impjiegi u l-prinċipji tal-Pilastru Ewropew tad-Drittijiet Soċjali, li ġiet adottata mill-Kunsill fl-14 ta’ Marzu 2022. 
            
            
               (3)L-invażjoni tal-Ukrajna mir-Russja, wara l-pandemija globali biddlet b’mod sinifikanti l-kuntest ġeopolitiku u ekonomiku. L-impatt tal-invażjoni fuq l-ekonomiji tal-Istati Membri nħass pereżempju permezz ta’ prezzijiet ogħla tal-enerġija u tal-ikel u prospetti ta’ tkabbir aktar dgħajfa. Il-prezzijiet ogħla tal-enerġija huma partikolarment ta’ piż fuq il-familji l-aktar vulnerabbli li qed jesperjenzaw il-faqar enerġetiku jew li jinsabu f’riskju ta’ faqar enerġetiku. L-UE qed tara wkoll influss bla preċedent ta’ nies li qed jaħarbu mill-Ukrajna. F’dan il-kuntest, fl-4 ta’ Marzu 2022, id-Direttiva dwar il-Protezzjoni Temporanja ġiet attivata
                  4
                għall-ewwel darba, u tat lill-persuni spostati mill-Ukrajna d-dritt li jibqgħu legalment fl-UE, kif ukoll aċċess għall-edukazzjoni u t-taħriġ, għas-suq tax-xogħol, għall-kura tas-saħħa, għall-akkomodazzjoni u għall-assistenza soċjali. Permezz tal-inizjattiva “Azzjoni ta’ Koeżjoni għar-Refuġjati fl-Ewropa” (Cohesion’s Action for Refugees in Europe, CARE) u permezz ta’ prefinanzjament addizzjonali bil-programm “Assistenza fl-Irkupru għall-Koeżjoni u għat-Territorji tal-Ewropa” (Recovery Assistance for Cohesion and the Territories of Europe, REACT-EU) qed jingħata appoġġ eċċezzjonali lis-Slovakkja biex jiġu indirizzati b’mod urġenti l-ħtiġijiet ta’ akkoljenza u integrazzjoni għal dawk li qed jaħarbu mill-Ukrajna.
            
            
               (4)Filwaqt li titqies is-sitwazzjoni ekonomika u ġeopolitika li qed tinbidel malajr, is-Semestru Ewropew fl-2022 jerġa’ jibda l-koordinazzjoni wiesgħa tiegħu tal-politika ekonomika u tal-impjiegi, filwaqt li jevolvi f’konformità mar-rekwiżiti ta’ implimentazzjoni tal-Faċilità għall-Irkupru u r-Reżiljenza, kif deskritt fl-Istħarriġ Annwali dwar it-Tkabbir Sostenibbli tal-2022. L-implimentazzjoni tal-pjanijiet adottati għall-irkupru u r-reżiljenza hija essenzjali għat-twettiq tal-prijoritajiet tal-politika fl-ambitu tas-Semestru Ewropew, billi l-pjanijiet jindirizzaw ir-rakkomandazzjonijiet kollha jew subsett sinifikanti tar-rakkomandazzjonijiet speċifiċi għall-pajjiż rilevanti maħruġa fiċ-ċikli tas-Semestru tal-2019 u tal-2020. Ir-rakkomandazzjonijiet speċifiċi għall-pajjiż tal-2019 u tal-2020 jibqgħu rilevanti wkoll għall-pjanijiet għall-irkupru u r-reżiljenza riveduti, aġġornati jew emendati f’konformità mal-Artikoli 14, 18 u 21 tar-Regolament (UE) 2021/241, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-preżentazzjoni tal-pjan immodifikat. 
            
            
               (5)Il-klawżola liberatorja ġenerali ilha attiva minn Marzu 2020
                  5
               . Fil-komunikazzjoni tagħha tat-3 ta’Marzu 2021
                  6
                il-Kummissjoni stabbiliet il-fehma tagħha li d-deċiżjoni dwar id-deattivazzjoni jew l-applikazzjni kontinwa tal-klawżola liberatorja ġenerali jenħtieġ li tittieħed bħala valutazzjoni kumplessiva tal-istat tal-ekonomija, bil-livell ta’ attività ekonomika fl-UE jew fiż-żona tal-euro mqabbel mal-livelli ta’ qabel il-kriżi (tmiem l-2019) bħala l-kriterju kwantitattiv ewlieni. L-inċertezza kbira u r-riskji qawwija ta’ telf ta’ valur fil-prospettiva ekonomika fil-kuntest tal-gwerra fl-Ewropa, iż-żidiet bla preċedent fil-prezzijiet tal-enerġija u t-tħarbit kontinwu fil-katina ta’ provvista jirrikjedu l-estensjoni tal-klawżola liberatorja ġenerali tal-Patt ta’ Stabbiltà u Tkabbir sal-2023.
            
         
         
            
               (6)Skont l-approċċ fl-opinjoni tal-Kunsill tat-18 ta’ Ġunju 2021 dwar il-Programm ta’ Stabbiltà tal-2021, il-pożizzjoni fiskali bħalissa titkejjel l-aħjar bħala l-bidla fin-nefqa primarja (netta minn miżuri ta’ dħul diskrezzjonarji), bl-esklużjoni tal-miżuri temporanji ta’ emerġenza relatati mal-kriżi tal-COVID-19 iżda inkluża n-nefqa ffinanzjata minn appoġġ mhux ripagabbli (l-għotjiet) mill-Faċilità għall-Irkupru u r-Reżiljenza u fondi oħra tal-UE, apparagun tat-tkabbir potenzjali fuq terminu medju
                  7
               . Lil hinn mill-pożizzjoni fiskali ġenerali, sabiex jiġi vvalutat jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali, tingħata attenzjoni wkoll lill-evoluzzjoni tan-nefqa kurrenti primarja ffinanzjata nazzjonalment
                  8
                (netta minn miżuri ta’ dħul diskrezzjonali u bl-esklużjoni ta’ miżuri temporanji ta’ emerġenza relatati mal-kriżi tal-COVID-19) u lill-investiment.
            
            
               (7)Fit-2 ta’ Marzu 2022, il-Kummissjoni adottat Komunikazzjoni li tipprovdi gwida wiesgħa għall-politika fiskali fl-2023, bil-għan li tappoġġa t-tħejjija tal-Programmi ta’ Stabbiltà u Konverġenza tal-Istati Membri u b’hekk issaħħaħ il-koordinazzjoni tal-politika
                  9
               . Il-Kummissjoni nnotat li, abbażi tal-prospettiva makroekonomika tat-tbassir tax-xitwa 2022, it-tranżizzjoni minn pożizzjoni fiskali aggregata ta’ appoġġ fl-2020-2022 għal pożizzjoni fiskali aggregata ġeneralment newtrali tidher adegwata fl-2023, filwaqt li tinsab lesta li tirreaġixxi għas-sitwazzjoni ekonomika li qed tevolvi. Il-Kummissjoni ħabbret li r-rakkomandazzjonijiet fiskali għall-2023 jenħtieġ li jkomplu jiddifferenzjaw bejn l-Istati Membri u jqisu l-effetti konsegwenzjali possibbli bejn il-pajjiżi. Il-Kummissjoni stiednet lill-Istati Membri biex fil-Programmi ta’ Stabbiltà u Konverġenza tagħhom jirriflettu l-gwida politika. Il-Kummissjoni impenjat ruħha li żżomm taħt monitoraġġ mill-qrib l-iżviluppi ekonomiċi u li taġġusta l-gwida politika tagħha kif meħtieġ u mhux aktar tard mill-pakkett tagħha tar-rebbiegħa tas-Semestru Ewropew lejn l-aħħar ta’ Mejju 2022.
            
            
               (8)Fir-rigward tal-gwida fiskali pprovduta fit-2 ta’ Marzu 2022, ir-rakkomandazzjonijiet fiskali għall-2023 iqisu l-prospettiva ekonomika li marret għall-agħar, l-inċertezza kbira u riskji oħra ta’ telf ta’ valur, kif ukoll inflazzjoni ogħla apparagun tat-tbassir tax-xitwa. Fid-dawl ta’ dawn il-kunsiderazzjonijiet, ir-rispons fiskali għandu jespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, u jsostni l-kapaċità tal-akkwist tal-unitajiet domestiċi l-aktar vulnerabbli sabiex jittaffa l-impatt taż-żieda fil-prezz tal-enerġija u jgħin biex jiġu limitati l-pressjonijiet inflazzjonarji mill-effetti indiretti permezz ta’ miżuri mmirati u temporanji; il-politika fiskali għandha tibqa’ aġli sabiex taġġusta għaċ-ċirkostanzi li qed jevolvu b’mod rapidu, u tkun differenzjata bejn il-pajjiżi skont is-sitwazzjoni fiskali u ekonomika tagħhom, inkluż fir-rigward tal-esponiment għall-kriżi u l-influss ta’ persuni spostati mill-Ukrajna. 
            
            
               (9)Fid-29 ta’ April 2021 is-Slovakkja ppreżentat il-pjan nazzjonali tagħha għall-irkupru u r-reżiljenza lill-Kummissjoni, f’konformità mal-Artikolu 18(1) tar-Regolament (UE) 2021/241. Skont l-Artikolu 19 tar-Regolament (EU) 2021/241, il-Kummissjoni vvalutat ir-rilevanza, l-effettività, l-effiċjenza u l-koerenza tal-pjan għall-irkupru u r-reżiljenza f’konformità mal-linji gwida ta’ valutazzjoni tal-Anness V ta’ dan ir-Regolament. Fit-13 ta’ Lulju 2021 il-Kunsill adotta d-Deċiżjoni tiegħu dwar l-approvazzjoni tal-valutazzjoni tal-pjan għall-irkupru u r-reżiljenza tas-Slovakkja. Il-ħruġ tal-pagamenti parzjali jiddependi fuq deċiżjoni mill-Kummissjoni, meħuda f’konformità mal-Artikolu 24(5) tar-Regolament (UE) 2021/241, li s-Slovakkja tkun laħqet b’mod sodisfaċenti l-istadji importanti u l-miri rilevanti stabbiliti fid-Deċiżjoni ta’ Implimentazzjoni tal-Kunsill. It-twettiq sodisfaċenti jippresupponi li l-kisba tal-istadji importanti u tal-miri preċedenti ma tkunx treġġgħet lura.
            
            
               (10)Fid-29 ta’ April 2022 is-Slovakkja ppreżentat il-Programm Nazzjonali ta’ Riforma tagħha tal-2022 u fit-28 ta’ April 2022 il-Programm ta’ Stabbiltà tal-2022 tagħha, skont l-iskadenza stabbilita fl-Artikolu 4 tar-Regolament (KE) Nru 1466/97. Biex jitqiesu l-konnessjonijiet ta’ bejniethom, iż-żewġ programmi ġew ivvalutati flimkien. F’konformità mal-Artikolu 27 tar-Regolament (UE) 2021/241, il-Programm Nazzjonali ta’ Riforma tal-2022 jirrifletti wkoll ir-rappurtar biannwali tas-Slovakkja dwar il-progress li sar fil-kisba tal-pjan għall-irkupru u r-reżiljenza tagħha. 
            
            
               (11)Il-Kummissjoni ppubblikat ir-rapport tal-pajjiż tal-2022 għas-Slovakkja
                  10
                fit-23 ta’ Mejju 2022. Hija vvalutat l-progress tas-Slovakkja fl-indirizzar tar-rakkomandazzjonijiet speċifiċi għall-pajjiż rilevanti adottati mill-Kunsill fl-2019, fl-2020 u fl-2021, u qieset l-implimentazzjoni mis-Slovakkja tal-pjan għall-irkupru u r-reżiljenza, li jibni fuq it-Tabella ta’ Valutazzjoni għall-Irkupru u r-Reżiljenza. Fuq il-bażi ta’ din l-analiżi, ir-rapport tal-pajjiż identifika lakuni fir-rigward ta’ dawk l-isfidi li mhumiex indirizzati jew li huma indirizzati biss parzjalment mill-pjan għall-irkupru u r-reżiljenza, kif ukoll sfidi ġodda u emerġenti, inklużi dawk li jirriżultaw mill-invażjoni tal-Ukrajna mir-Russja. Ivvaluta wkoll il-progress tas-Slovakkja fl-implimentazzjoni tal-Pilastru Ewropew tad-Drittijiet Soċjali u fil-kisba tal-miri ewlenin tal-UE dwar l-impjiegi, il-ħiliet u t-tnaqqis tal-faqar, kif ukoll il-progress fil-kisba tal-Għanijiet ta’ Żvilupp Sostenibbli tan-NU. 
            
            
               (12)Fit-23 ta’ Mejju 2022 il-Kummissjoni ħarġet rapport skont l-Artikolu 126(3) TFUE. Dan ir-rapport iddiskuta s-sitwazzjoni baġitarja tas-Slovakkja peress li fl-2021 id-defiċit tal-gvern estiż tagħha qabeż it-3 % tal-valur ta’ referenza tal-PDG skont it-Trattat, filwaqt li d-dejn tal-gvern estiż qabeż is-60% tal-valur ta’ referenza tal-PDG skont it-Trattat. Ir-Rapport ikkonkluda li ma kienx hemm konformità mal-kriterju tad-defiċit filwaqt li kien hemm konformità mal-kriterju tad-dejn. F’konformità mal-Komunikazzjoni tat-2 ta’ Marzu 2022, il-Kummissjoni qieset, fil-valutazzjoni tagħha tal-fatturi rilevanti kollha, li l-konformità mal-parametru referenzjarju tat-tnaqqis tad-dejn timplika sforz fiskali kkonċentrat fil-bidu li jkun wisq impenjattiv u li jissogra jipperikola t-tkabbir. Għalhekk, fil-fehma tal-Kummissjoni, il-konformità mal-parametru referenzjarju tat-tnaqqis tad-dejn mhijiex ġustifikata taħt il-kundizzjonijiet ekonomiċi eċċezzjonali attwali. Kif imħabbar, il-Kummissjoni ma pproponietx li tiftaħ proċeduri ġodda ta’ defiċit eċċessiv fir-rebbiegħa tal-2022 u se tivvaluta mill-ġdid ir-rilevanza tal-proposta li jinfetħu proċeduri ta’ defiċit eċċessiv fil-ħarifa tal-2022. 
            
            
               (13)Fl-20 ta’ Lulju 2020, il-Kunsill irrakkomanda lis-Slovakkja biex fl-2020 u fl-2021 tieħu l-miżuri kollha meħtieġa, f’konformità mal-klawżola liberatorja ġenerali, biex tindirizza b’mod effettiv il-pandemija, issostni l-ekonomija u tappoġġa l-irkupru li jirriżulta. Irrakkomanda wkoll lis-Slovakkja, biex meta l-kundizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju ta’ żmien u tiżgura s-sostenibbiltà fejn jidħol id-dejn, filwaqt li ttejjeb l-investiment. Fl-2021, abbażi ta’ data vvalidata mill-Eurostat, id-defiċit tal-gvern estiż tas-Slovakkja żdied minn 5,5 % tal-PDG fl-2020 għal 6,2 % fl-2021. Ir-rispons tal-politika fiskali tas-Slovakkja appoġġa l-irkupru ekonomiku fl-2021, filwaqt li l-miżuri temporanji ta’ appoġġ ta’ emerġenza żdiedu minn 2,3 % tal-PDG fl-2020 għal 3,3 % fl-2021. Il-miżuri li ħadet is-Slovakkja fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri baġitarji diskrezzjonali adottati mill-gvern fl-2020 u l-2021 kienu fil-biċċa l-kbira temporanji jew akkumpanjati minn miżuri kumpensatorji. Fl-istess ħin, uħud mill-miżuri diskrezzjonali adottati mill-gvern matul il-perjodu mill-2020 sal-2021 ma kinux temporanji jew akkumpanjati minn miżuri ta’ tpaċija, li jikkonsistu prinċipalment f’żidiet fit-13-il pensjoni, bidliet fl-età tal-irtirar għall-ġenituri, tnaqqis fit-taxxa fuq il-vetturi bil-mutur u l-kanċellazzjoni tal-imposta bankarja. Abbażi ta’ data vvalidata mill-Eurostat, id-dejn tal-gvern estiż kien ta’ 63,1 % tal-PDG fl-2021.
            
            
               (14)Ix-xenarju makroekonomiku li fuqu huma msejsin il-proġettazzjonijiet baġitarji fil-Programm ta’ Stabbiltà tal-2022 huwa realistiku fl-2022 u favorevoli fl-2023.  Il-Gvern jipproġetta li l-PDG reali se jikber bi 2,1 % fl-2022 u b’5,3 % fl-2023. B’paragun ma’ dan, it-tbassir tar-rebbiegħa 2022 tal-Kummissjoni jipproġetta tkabbir tal-PDG reali ogħla ta’ 2,3 % fl-2022 u tkabbir tal-PDG reali aktar baxx ta’ 3,6 % fl-2023, prinċipalment minħabba l-istima ta’ impatt ogħla tal-inflazzjoni fuq il-konsum privat u rkupru aktar bil-mod tal-esportazzjonijiet. Fil-Programm ta’ Stabbiltà tal-2022 il-gvern qed jistenna li d-defiċit nominali se jonqos għal 5,1 % tal-PDG fl-2022, u għal 2,4 % sal-2023. It-tnaqqis fl-2022 jirrifletti prinċipalment it-tneħħija tal-biċċa l-kbira tal-miżuri ta’ emerġenza u tkabbir qawwi tal-PDG nominali. Skont il-Programm, il-proporzjon tad-dejn għall-PDG tal-gvern estiż huwa mistenni li jonqos għal 61,6 % fl-2022, u li jonqos għal 58,0 % fl-2023. Abbażi tal-miżuri ta’ politika magħrufin fid-data limitu tat-tbassir, it-tbassir tar-rebbiegħa 2022 tal-Kummissjoni jipproġetta defiċit tal-gvern għall-2022 ta’ 3,6 % tal-PDG, u għall-2023 ta’ 2,6 % rispettivament. Dan huwa aktar baxx mid-defiċit fil-Programm ta’ Stabbiltà tal-2022 imbassar għall-2022, u ogħla għall-2023, prinċipalment minħabba tbassir aktar ottimist fl-2022 rigward l-iżvilupp tas-suq tax-xogħol. It-tbassir tar-rebbiegħa 2022 tal-Kummissjoni jipproġetta proporzjon tad-dejn għall-PDG tal-gvern estiż simili, ta’ 61,7 % fl-2022 u ta’ 58,3 % fl-2023.   
            
            
               Abbażi tat-tbassir tar-rebbiegħa 2022 tal-Kummissjoni, it-tkabbir tal-output potenzjali fuq terminu medju (medja ta’ 10 snin) huwa stmat għal 2,0 %. Madankollu, din l-istima ma tinkludix l-impatt tar-riformi li huma parti mill-Pjan għall-Irkupru u r-Reżiljenza li jistgħu jagħtu spinta lit-tkabbir potenzjali tas-Slovakkja. 
            
            
               (15)Fl-2022, il-gvern neħħa gradwalment il-biċċa l-kbira tal-miżuri meħuda b’rispons għall-kriżi tal-COVID-19, b’tali mod li l-miżuri temporanji ta’ appoġġ ta’ emerġenza huma pproġettati li jonqsu minn 3,3 % tal-PDG fl-2021 għal 1,0 % fl-2022. Id-defiċit tal-gvern huwa affettwat mill-ispejjeż biex tiġi offruta protezzjoni temporanja lill-persuni spostati mill-Ukrajna, li fit-tbassir tar-rebbiegħa 2022 tal-Kummissjoni huma pproġettati li jkunu 0,1 % tal-PDG fl-2022 u 0,2 % fl-2023
                  11
               . 
            
            
               (16)Fit-18 ta’ Ġunju 2021, il-Kunsill irrakkomanda li fl-2022 is-Slovakkja
                  12
                żżomm pożizzjoni fiskali ta’ appoġġ, inkluż mill-impuls ipprovdut mill-Faċilità għall-Irkupru u r-Reżiljenza, u tippreserva l-investiment iffinanzjat nazzjonalment. Irrakkomanda wkoll lis-Slovakkja biex issegwi, meta l-kundizzjonijiet ekonomiċi jkunu jippermettu, politika fiskali mmirata lejn il-kisba ta’ pożizzjonijiet fiskali prudenti fuq terminu medju u biex tiżgura sostenibbiltà fiskali fuq terminu medju, filwaqt li fl-istess ħin ittejjeb l-investiment biex isaħħaħ il-potenzjal ta’ tkabbir.
            
            
               (17)Fl-2022, abbażi tat-tbassir tar-rebbiegħa 2022 tal-Kummissjoni u inkluża l-informazzjoni inkorporata fil-Programm ta’ Stabbiltà tal-2022 tas-Slovakkja, il-pożizzjoni fiskali hija pproġettata li tkun restrittiva għal +0,3 % tal-PDG, filwaqt li l-Kunsill irrakkomanda pożizzjoni fiskali ta’ appoġġ
                  13
               . Is-Slovakkja qed tippjana li tipprovdi appoġġ kontinwu għall-irkupru billi tagħmel użu mill-Faċilità għall-Irkupru u r-Reżiljenza biex tiffinanzja investiment addizzjonali, kif rakkomandat mill-Kunsill. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tiżdied b’0,7 punt perċentwali tal-PDG apparagun tal-2021. L-investiment iffinanzjat nazzjonalment huwa pproġettat li fl-2022 jipprovdi kontribuzzjoni espansjonarja ta’ 0,4 punti perċentwali għall-pożizzjoni fiskali
                  14
               . Għalhekk, is-Slovakkja qed tippjana li tippreserva l-investiment iffinanzjat nazzjonalment, kif irrakkomandat mill-Kunsill. Fl-istess ħin, it-tkabbir fin-nefqa kurrenti primarja ffinanzjata nazzjonalment (netta minn miżuri ġodda ta’ dħul) fl-2022 huwa pproġettat li jipprovdi kontribuzzjoni restrittiva ta’ 1,6 punti perċentwali għall-pożizzjoni fiskali ġenerali. Dan jinkludi l-impatt addizzjonali tal-ispejjeż biex tiġi offruta protezzjoni temporanja lill-persuni spostati mill-Ukrajna (0,1 % tal-PDG). Minħabba indiċjar tardiv mal-inflazzjoni, l-infiq ewlieni tal-gvern bħall-benefiċċji soċjali apparti dak in natura jew il-kumpens tal-impjegati, għandu rata ta’ tkabbir aktar baxxa mill-inflazzjoni fl-2022 u jikkontribwixxi għall-pożizzjoni restrittiva.
            
            
               (18)Fl-2023, fit-tbassir tar-rebbiegħa 2022 tal-Kummissjoni, il-pożizzjoni fiskali hija pproġettata li tkun -0,8 % tal-PDG fuq is-suppożizzjoni li ma ssirx bidla fil-politika
                  15
               . Is-Slovakkja hija pproġettata li tkompli tuża l-għotjiet mill-Faċilità għall-Irkupru u r-Reżiljenza fl-2023 biex tiffinanzja investiment addizzjonali li jappoġġa l-irkupru. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tiżdied b’1,0 punt perċentwali tal-PDG apparagun tal-2022. L-investiment iffinanzjat nazzjonalment huwa pproġettat li fl-2023 jipprovdi kontribuzzjoni espansjonarja ta’ 0,1 punt perċentwali għall-pożizzjoni fiskali
                  16
               . Fl-istess ħin, it-tkabbir fin-nefqa kurrenti primarja ffinanzjata nazzjonalment (netta minn miżuri ġodda ta’ dħul) fl-2023 huwa pproġettat li jipprovdi kontribuzzjoni ġeneralment newtrali ta’ 0,2 punti perċentwali għall-pożizzjoni fiskali ġenerali. Dan jinkludi l-ispejjeż addizzjonali biex tiġi offruta l-protezzjoni temporanja lill-persuni spostati mill-Ukrajna (0,1 % tal-PDG). 
            
            
               (19)Fil-Programm ta’ Stabbilta tal-2022, id-defiċit tal-gvern estiż huwa mistenni li jonqos gradwalment għal 2,3 % fl-2024, u għal 2,0 % sal-2025. Għalhekk, id-defiċit tal-gvern estiż huwa ppjanat li jinżel taħt it-3 % tal-PDG sal-2023 u jibqa’ taħt it-3 % tal-PDG matul il-perjodu tal-Programm. Dawn il-proġettazzjonijiet qed jassumu li t-tkabbir tan-nefqa pubblika jiġi limitat - inkluż il-kumpens tal-impjegati u t-trasferimenti soċjali in natura - b’pass aktar baxx minn dak tad-dħul, u taħt it-tkabbir nominali robust tal-PDG. Skont il-Programm, il-proporzjon tad-dejn għall-PDG tal-gvern estiż huwa mistenni li jonqos sal-2025, speċifikament b’żieda għal 58,2 % fl-2024, u bi tnaqqis għal 57,3 % fl-2025. Abbażi tal-analiżi tal-Kummissjoni, ir-riskji għas-sostenibbiltà tad-dejn jidhru għoljin fuq terminu medju. 
            
            
               (20)Is-sistema tat-taxxa tas-Slovakkja tista’ tiġi riformata biex ittejjeb l-effiċjenza ekonomika, trawwem is-sostenibbiltà ambjentali u fiskali, u ttejjeb is-sens ta’ ġustizzja filwaqt li tappoġġa wkoll l-objettivi ta’ politika usa’. Il-piż tat-taxxa fuq ix-xogħol huwa partikolarment għoli għal dawk bi dħul baxx meta mqabbel ma’ pajjiżi oħra tal-UE. B’kuntrast ma’ dan, it-tassazzjoni ambjentali u fuq il-proprjetà ma tintużax sal-potenzjal kollu tagħha. Il-bidla fit-taħlita tat-taxxa tista’ tappoġġa t-tkabbir u tgħin ukoll fit-trawwim tat-tranżizzjoni ekoloġika u tas-sostenibbiltà ambjentali. L-intensità tal-enerġija tal-ekonomija hija ferm ogħla mill-medja tal-UE, iżda d-dħul mit-taxxi ambjentali kien ta’ 2,4 % fl-2020, qrib il-medja tal-UE. L-imposti ambjentali relatati mal-ġestjoni tal-iskart u t-tniġġis tal-arja ma jixprunawx biżżejjed l-użu tar-riżorsi effiċjenti u ma jnaqqsux l-ispejjeż għall-ambjent u għas-soċjetà. It-taxxi tat-triq u l-ħlasijiet ta’ reġistrazzjoni tal-vetturi ma jirriflettux sew l-intensità tal-emissjonijiet. It-taxxi u l-imposti ambjentali mhumiex indiċjati, u dan tul iż-żmien inaqqas id-dħul ekoloġiku minħabba l-inflazzjoni. Dwar it-tassazzjoni fuq il-proprjetà, id-dħul mit-taxxi rikorrenti fuq il-proprjetà immobbli kien relattivament baxx fl-2020 (0,5 % tal-PDG meta mqabbel ma’ 1,2 % tal-medja tal-UE). Bħalissa s-Slovakkja ma għandhiex biżżejjed data li tippermetti l-aġġornament u l-indiċjar tal-bażi tat-taxxa fuq il-proprjetà f’konformità mal-valuri tas-suq, li tista’ wkoll ittaffi parzjalment id-domanda qawwija kontinwa għall-akkomodazzjonijiet u għat-tkabbir qawwi relatat fil-prezzijiet tal-akkomodazzjonijiet. Barra minn hekk, aktar sforzi biex jiġu ssimplifikati t-taxxi u biex titjieb il-konformità jistgħu jżidu d-dħul pubbliku u b’hekk tiġi appoġġata s-sostenibbiltà fiskali u jitjieb is-sens ta’ ġustizzja. Minkejja t-titjib, id-diskrepanza fil-konformità tat-taxxa tal-VAT baqgħet għolja fl-2019 (16,1 % apparagun ta’ 10,4 % fl-UE). Aktar titjib fl-amministrazzjoni tat-taxxa, inkluż fil-fatturazzjoni elettronika, fil-prospetti tat-taxxa mimlijin minn qabel u aktar diġitalizzazzjoni jistgħu jgħinu biex ikompli jitnaqqas it-telf fis-sistema tat-taxxa.
            
            
               (21)F’konformità mal-Artikolu 19(3)(b), u l-kriterju 2.2 tal-Anness V tar-Regolament (UE) 2021/241, il-pjan għall-irkupru u r-reżiljenza jinkludi ġabra estensiva ta’ riformi u investimenti li jsaħħu lil xulxin li għandhom jiġu implimentati sal-2026. Dawn jgħinu biex jiġu indirizzati l-isfidi ekonomiċi u soċjali kollha jew subsett sinifikanti minnhom li jinsabu fir-rakkomandazzjonijiet speċifiċi għall-pajjiż indirizzati lis-Slovakkja mill-Kunsill fis-Semestru Ewropew fl-2019 u fl-2020, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-adozzjoni ta’ pjan. B’mod partikolari, l-enfasi qawwija tal-pjan fuq l-edukazzjoni inklużiva, il-governanza pubblika u l-investiment li jsaħħaħ il-produttività fit-tranżizzjoni ekoloġika u diġitali, kif ukoll il-kontribut previst tiegħu biex jonqsu d-diverġenzi reġjonali, jistgħu jitqiesu bħala rispons komprensiv u adegwat għall-isfidi li s-Slovakkja qed tiffaċċja. L-isfida biex titħaffef it-tranżizzjoni ekoloġika u diġitali hija indirizzata b’determinazzjoni u b’firxa wiesgħa ta’ miżuri. L-isfidi li ilhom jeżistu fl-edukazzjoni, l-indukrar tat-tfal, il-kura tas-saħħa, kif ukoll ir-riċerka u l-innovazzjoni (R&I) huma indirizzati wkoll b’miżuri komprensivi mfassla għall-aktar nuqqasijiet serji, bħall-kwalità u l-inklużività fl-edukazzjoni baxxi, il-koordinazzjoni frammentata tal-politika tar-riċerka u l-innovazzjoni, il-kooperazzjoni pubblika-privata insuffiċjenti, u l-prestazzjoni dgħajfa fir-R&I. Miżuri addizzjonali proposti fil-pjan għat-titjib tas-sistema ġudizzjarja, l-akkwist pubbliku u l-ġlieda kontra l-ħasil tal-flus għandhom il-potenzjal li jindirizzaw ħafna mill-isfidi sottostanti, jekk jiġu adottati u implimentati f’konformità mar-rekwiżiti tad-dritt tal-UE dwar is-salvagwardji xierqa u l-indipendenza ġudizzjarja, u bl-involviment dovut tal-partijiet ikkonċernati. Fl-aħħar nett, diversi riformi huma mistennija li jtejbu s-sostenibbiltà fit-tul tal-finanzi pubbliċi. Għaldaqstant, b’mod ġenerali, il-pjan jipprevedi riformi u investimenti ambizzjużi b’mod partikolari fil-kura tas-saħħa, it-tranżizzjoni ekoloġika u diġitali, u l-amministrazzjoni pubblika, li barra minn hekk huma mmirati biex tkompli titjieb il-konverġenza fiż-Żona tal-Euro u tingħata spinta lit-tkabbir ekonomiku. 
            
            
               (22)L-implimentazzjoni tal-pjan għall-irkupru u r-reżiljenza tas-Slovakkja huwa mistenni li jikkontribwixxi biex isir aktar progress fit-tranżizzjoni ekoloġika u diġitali. Il-miżuri li jappoġġaw l-objettivi klimatiċi fis-Slovakkja jammontaw għal 45 % tal-allokazzjoni totali tal-pjan, filwaqt li l-miżuri li jappoġġaw l-objettivi diġitali jammontaw għal 21 % tal-allokazzjoni totali tal-pjan. L-implimentazzjoni sħiħa tal-pjan għall-irkupru u r-reżiljenza, f’konformità mal-istadji importanti u l-miri rilevanti, se tgħin lis-Slovakkja tirkupra malajr mill-konsegwenzi tal-kriżi tal-COVID-19, filwaqt li ssaħħaħ ir-reżiljenza tagħha. L-involviment sistematiku tas-sħab soċjali u ta’ partijiet ikkonċernati rilevanti oħra jibqa’ importanti għall-implimentazzjoni b’suċċess tal-pjan għall-irkupru u r-reżiljenza, kif ukoll ta’ politiki oħra ekonomiċi u dwar l-impjiegi li jmorru lil hinn mill-pjan, biex tiġi żgurata s-sjieda wiesgħa tal-aġenda tal-politika ġenerali.
            
            
               (23)Is-Slovakkja ppreżentat il-Ftehim ta’ Sħubija fit-8 ta’ April 2022, iżda għadha ma ppreżentatx d-dokumenti l-oħra ta’ programmar tal-politika ta’ koeżjoni
                  17
               . F’konformità mar-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021, is-Slovakkja għandha tqis ir-rakkomandazzjonijiet speċifiċi għall-pajjiżi rilevanti fl-ipprogrammar tal-fondi tal-politika ta’ koeżjoni għall-2021-2027. Dan huwa prerekwiżit għat-titjib tal-effettività u l-massimizzazzjoni tal-valur miżjud tal-appoġġ finanzjarju li għandu jasal mill-fondi tal-politika ta’ koeżjoni, filwaqt li jiġu promossi l-koordinazzjoni, il-komplementarjetà u l-koerenza bejn dawn il-fondi u strumenti u fondi oħra tal-Unjoni.  L-implimentazzjoni b’suċċess tal-Faċilità għall-Irkupru u r-Reżiljenza u l-programmi tal-politika ta’ koeżjoni tiddependi wkoll mit-tneħħija ta’ ostakli għall-investiment biex jiġu appoġġati t-tranżizzjoni ekoloġika u diġitali kif ukoll l-iżvilupp territorjali bbilanċjat. B’mod partikolari, id-disparitajiet reġjonali fil-kompetittività u l-indikaturi soċjali jenħtieġ li jiġu indirizzati bl-użu ta’ taħlita tal-fondi differenti disponibbli.
            
            
               (24)Bi tweġiba għall-mandat tal-Kapijiet ta’ Stat jew ta’ Gvern tal-UE stabbilit fid-Dikjarazzjoni ta’ Versailles, il-pjan REPowerEU għandu l-għan li jelimina gradwalment id-dipendenza tal-Unjoni Ewropea fuq l-importazzjonijiet tal-fjuwils fossili mir-Russja malajr kemm jista’ jkun. Għal dan il-għan, l-aktar proġetti, investimenti u riformi xierqa fil-livell nazzjonali, reġjonali u tal-UE qed jiġu identifikati fi djalogu mal-Istati Membri. Dawn il-miżuri għandhom l-għan li jnaqqsu d-dipendenza ġenerali fuq il-fjuwils fossili u li jispustjaw l-importazzjonijiet tal-fjuwils fossili lil hinn mir-Russja.
            
         
         
            
               (25)Sa mill-2015, il-progress fit-tnaqqis tal-emissjonijiet netti tal-gassijiet serra fil-biċċa l-kbira waqaf. L-ekonomija Slovakka għandha intensità enerġetika għolja, parzjalment minħabba li s-settur industrijali jiddependi b’mod estensiv fuq l-importazzjonijiet ta’ fjuwils fossili. Skont id-data tal-2020, is-Slovakkja hija partikolarment dipendenti fuq ir-Russja għall-gass naturali (85 % apparagun tal-medja tal-UE ta’ 44 %) u għaż-żejt mhux raffinat (100 % apparagun tal-medja tal-UE ta’ 26 %). Madankollu, id-dipendenza fuq ir-Russja għall-faħam hija inqas mill-medja tal-UE (35 % apparagun ta’ 54 %)
                  18
               . Is-sehem tal-gass naturali fit-taħlita tal-enerġija huwa kemxejn ogħla mill-medja tal-UE (24,9 % apparagun tal-24,4 % tal-UE) u l-fjuwils fossili solidi (14 % apparagun ta’ 10,8 % tal-UE), filwaqt li s-sehem taż-żejt huwa aktar baxx (21,9 % apparagun ta’ 32,7 % tal-UE). Is-sehem tal-enerġija nukleari fit-taħlita tal-enerġija kien ta’ 24,6 % fl-2020 (apparagun ta’ 13,1 % tal-UE). L-użu aktar mgħaġġel ta’ sorsi ta’ enerġija rinnovabbli jgħin biex titnaqqas id-dipendenza tas-Slovakkja fuq l-importazzjonijiet tal-fjuwils fossili mir-Russja u jtaffi r-riskji tal-faqar enerġetiku fost iż-żieda fil-prezzijiet tal-enerġija. Fl-2022 huma ppjanati aktar riformi fil-qasam tat-tfassil tas-suq u tal-appoġġ għas-sorsi ta’ enerġija rinnovabbli bħala parti mill-pjan għall-irkupru u r-reżiljenza. L-użu tal-enerġiji rinnovabbli jista’ jitħaffef aktar billi jiżdiedu l-limiti għall-eżenzjonijiet fil-permessi tal-bini għal sorsi ta’ enerġija rinnovabbli fuq skala żgħira, jiġu ssimplifikati l-proċeduri amministrattivi u għall-għoti ta’ permessi f’punt uniku ta’ servizz, jitnaqqsu t-tariffi tal-konnessjoni mal-grilja u jittejjeb l-aċċess għall-kapaċità disponibbli tal-grilja. Is-Slovakkja temmet il-moratorju għall-konnessjoni mal-grilja ta’ sorsi ġodda ta’ enerġija rinnovabbli f’April 2021. Madankollu, għad irid jiġi implimentat mekkaniżmu progressiv li jipprovdi informazzjoni trasparenti u affidabbli dwar il-kapaċità li jiġu konnessi sorsi ġodda ta’ enerġija rinnovabbli intermittenti mal-grilja. Biex takkomoda l-volum dejjem jikber ta’ elettriku rinnovabbli, is-Slovakkja jenħtieġ li timmodernizza t-trażmissjoni u d-distribuzzjoni tan-networks, toħloq faċilitajiet ġodda għall-ħżin tal-enerġija u tlesti l-qafas regolatorju għall-idroġenu ekoloġiku. Investimenti addizzjonali fl-enerġija ġeotermali, l-istazzjonijiet tal-bijometan u s-soluzzjonijiet ibbażati fuq l-idroġenu rinnovabbli, li jirrispettaw il-kriterji ta’ sostenibbiltà rilevanti, jgħinu biex jiġi indirizzat il-konsum domestiku għoli tal-gass naturali. Hemm ukoll lok biex tiżdied l-effiċjenza enerġetika tas-sistemi ta’ tisħin distrettwali u jiġu varati malajr sorsi ta’ sħana rinnovabbli li jissostitwixxu l-gass naturali. L-isforz tad-dekarbonizzazzjoni jista’ jittejjeb ukoll fil-livell reġjonali billi jitwaqqfu ċentri reġjonali tal-enerġija sostenibbli.
            
            
               (26)Se jkunu meħtieġa aktar sforzi għall-effiċjenza enerġetika.  B’mod partikolari, hemm bżonn li ssir enfasi fuq ir-rinnovazzjonijiet profondi u ekoloġiċi, li jitnaqqas il-konsum tas-sħana u jiżdied l-investiment fis-sorsi ta’ sħana rinnovabbli, inklużi l-pompi tas-sħana. Is-Slovakkja tista’ tkompli tħaffef r-rinnovazzjonijiet tal-bini billi tattira aktar investimenti privati, inkluż għall-bini pubbliku u billi tipprovdi assistenza teknika, ittejjeb il-kapaċitajiet ta’ implimentazzjoni u l-approċċ ta’ “punt uniku ta’ servizz” u tinvesti fil-ħiliet ekoloġiċi. Barra minn hekk, il-livelli għoljin ta’ spariġġ fil-ħiliet fl-ekonomija jirrikjedu t-tisħiħ tal-politiki tat-tagħlim għall-adulti, inkluż fir-rigward tat-tranżizzjoni ekoloġika. Huwa meħtieġ sforz addizzjonali biex jiġi indirizzat il-faqar enerġetiku u jiġi riformat l-investiment fl-akkomodazzjonijiet soċjali.  Barra minn hekk, jenħtieġ li jiġu stabbiliti diversi miżuri regolatorji u amministrattivi biex jitħaffef il-proċess tal-permessi tal-bini, jiġu ssimplifikati r-regoli ta’ implimentazzjoni, jiġu adattati l-iskemi ta’ rinnovazzjoni u titjieb il-koordinazzjoni bejn l-awtoritajiet pubbliċi u l-programmi ta’ finanzjament differenti. Miżuri u inċentivi addizzjonali jistgħu jindirizzaw l-intensità għolja tal-enerġija fl-industrija, inkluż f’kumpaniji żgħar u ta’ daqs medju. Dan jinkludi skemi ta’ investiment biex tittejjeb l-effiċjenza enerġetika abbażi ta’ awditi tal-enerġija. L-iskemi ta’ appoġġ jenħtieġ li jkunu komplementari (pereż. mal-iskema ta’ dekarbonizzazzjoni) u li jiġu appoġġati minn finanzjament privat u minn strumenti finanzjarji. Żieda ulterjuri fl-ambizzjoni għal tnaqqis fl-emissjonijiet tal-gassijiet serra u żieda fis-sorsi tal-enerġija rinnovabbli u fil-miri tal-effiċjenza enerġetika se jkunu meħtieġa biex is-Slovakkja tkun konformi mal-objettivi ta’ “Lesti għall-mira ta’ 55 %”.
            
            
               (27)Filwaqt li t-tħaffif tat-tranżizzjoni lejn in-newtralità klimatika u lil hinn mill-fjuwils fossili se toħloq spejjeż ta’ ristrutturar sinifikanti f’diversi setturi, is-Slovakkja tista’ tagħmel użu mill-Mekkaniżmu ta’ Tranżizzjoni Ġusta fil-kuntest tal-politika ta’ koeżjoni biex ittaffi l-impatt soċjo-ekonomiku tat-tranżizzjoni fir-reġjuni l-aktar milquta. Barra minn hekk, is-Slovakkja tista’ tagħmel użu mill-Fond Soċjali Ewropew Plus biex ittejjeb l-opportunitajiet ta’ impjieg u ssaħħaħ il-koeżjoni soċjali. 
            
            
               (28)Fid-dawl tal-valutazzjoni tal-Kummissjoni, il-Kunsill eżamina l-Programm ta’ Stabbiltà tal-2022 u l-opinjoni
                  19
                tiegħu hija riflessa fir-Rakkomandazzjoni (1) hawn taħt.
            
            
               (29)Fid-dawl tal-interkonnessjonijiet mill-qrib bejn l-ekonomiji tal-Istati Membri taż-Żona tal-Euro u l-kontribut kollettiv tagħhom għall-funzjonament tal-Unjoni Ekonomika u Monetarja, il-Kunsill irrakkomanda li l-Istati Membri taż-Żona tal-Euro jieħdu azzjoni, inkluż permezz tal-pjanijiet tagħhom għall-irkupru u r-reżiljenza, biex jimplimentaw ir-rakkomandazzjoni dwar il-politika ekonomika taż-Żona tal-Euro. Għas-Slovakkja, dan huwa rifless b’mod partikolari fir-Rakkomandazzjonijiet (1) u (2) hawn taħt.
            
            
               B’DAN JIRRAKKOMANDA li fl-2022 u fl-2023 is-Slovakkja tieħu azzjoni biex: 
            
            
               1.Fl-2023, tiżgura li t-tkabbir tan-nefqa kurrenti ffinanzjata nazzjonalment ikun konformi ma’ pożizzjoni politika ġeneralment newtrali, filwaqt li tqis l-appoġġ temporanju u mmirat kontinwu għall-unitajiet domestiċi u d-ditti l-aktar vulnerabbli għaż-żidiet fil-prezzijiet tal-enerġija u għan-nies li jaħarbu mill-Ukrajna. Tkun lesta li taġġusta l-infiq attwali għas-sitwazzjoni li qed tevolvi. Tespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, inkluż billi tagħmel użu mill-RRF, RePowerEU u fondi oħra tal-UE. Għall-perjodu ta’ wara l-2023, issegwi politika fiskali mmirata lejn il-kisba ta’ pożizzjonijiet fiskali prudenti fuq terminu medju. Tagħmel it-taħlita tat-taxxa aktar effiċjenti u aktar ta’ appoġġ għal tkabbir inklużiv u sostenibbli, inkluż billi tiġi sfruttata t-tassazzjoni ambjentali u fuq il-proprjetà. Tkompli ssaħħaħ il-konformità mat-taxxa, inkluż billi tkompli tiddiġitalizza l-amministrazzjoni tat-taxxa.
            
            
               2.Tipproċedi bl-implimentazzjoni tal-pjan għall-irkupru u r-reżiljenza tagħha, f’konformità mal-istadji importanti u l-miri fid-Deċiżjoni ta’ Implimentazzjoni tal-Kunsill tat-13 ta’ Lulju 2021. Tippreżenta d-dokumenti ta’ programmar tal-politika ta’ koeżjoni għall-2021-2027 bil-ħsieb li tikkonkludi n-negozjati dwarhom mal-Kummissjoni u sussegwentement tibda l-implimentazzjoni tagħhom.
            
            
               3.Tnaqqas id-dipendenza ġenerali fuq il-fjuwils fossili u tiddiversifika l-importazzjonijiet tal-fjuwils fossili. Tħaffef l-użu ta’ sorsi ta’ enerġija rinnovabbli billi tkompli tiffaċilita l-aċċess għall-grilja, tintroduċi miżuri għas-simplifikazzjoni tal-proċeduri amministrattivi u tal-għoti tal-permessi, u timmodernizza n-network tal-elettriku. Tnaqqas id-dipendenza fuq il-gass naturali fit-tisħin u fl-industrija. Taġġusta l-politiki ta’ rinnovazzjoni biex jitħaffu u tiġi inċentivata r-rinnovazzjoni aktar profonda tal-bini. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
               
               
                  
                     (3)
                  
                        Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, ĠU L 306, 23.11.2011.
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2022/382 tal-4 ta’ Marzu 2022 li tistabbilixxi l-eżistenza ta’ influss bil-massa ta’ persuni spostati mill-Ukrajna skont it-tifsira tal-Artikolu 5 tad-Direttiva 2001/55/KE, u li għandha l-effett li tintroduċi protezzjoni temporanja, ĠU L 71, 4.3.2022, p. 1.
               
               
                  
                     (5)
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali 
                     tal-Patt ta’ Stabbiltà u Tkabbir, Brussell,  20.3.2020, COM(2020) 123 final.
               
               
                  
                     (6)
                  
                        Komunikazzjoni tal-Kummissjoni lill-Kunsill dwar sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
               
               
                  
                     (7)
                  
                        L-istimi dwar il-pożizzjoni fiskali u l-komponenti tagħha f’din ir-rakkomandazzjoni huma stimi tal-Kummissjoni bbażati fuq is-suppożizzjonijiet sottostanti tat-tbassir tar-rebbiegħa 2022 tal-Kummissjoni. L-istimi tal-Kummissjoni tat-tkabbir potenzjali fuq terminu medju ma jinkludux l-impatt pożittiv tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali. 
               
               
                  
                     (8)
                  
                        Mhux iffinanzjati minn għotjiet mill-Faċilità għall-Irkupru u r-Reżiljenza u fondi oħra tal-UE.
               
               
                  
                     (9)
                  
                        Komunikazzjoni tal-Kummissjoni lill-Kunsill: Gwida tal-politika fiskali għall-2023, Brussell, 2.3.2022, COM(2022) 85 final.
               
               
                  
                     (10)
                  
                        SWD(2022) 627 final.
               
               
                  
                     (11)
                  
                        L-għadd totali ta’ persuni spostati mill-Ukrajna lejn l-UE huwa preżunt li gradwalment jilħaq is-sitt (6) miljun ruħ sa tmiem l-2022, u t-tqassim ġeografiku tagħhom huwa stmat abbażi tad-daqs tad-dijaspora eżistenti, il-popolazzjoni relattiva tal-Istat Membru riċeventi, u t-tqassim reali tal-persuni spostati mill-Ukrajna fl-UE minn Marzu 2022. Għall-ispejjeż baġitarji għal kull persuna, l-istimi huma bbażati fuq il-mudell ta’ mikrosimulazzjoni tal-Euromod taċ-Ċentru Konġunt tar-Riċerka tal-Kummissjoni, filwaqt li jitqiesu kemm it-trasferimenti ta’ flus li n-nies jistgħu jkunu eliġibbli għalihom kif ukoll il-benefiċċji in natura bħall-edukazzjoni u l-kura tas-saħħa.
               
               
                  
                     (12)
                  
                        Rakkomandazzjoni tal-Kunsill tat-18 ta’ Ġunju 2021 li tagħti opinjoni tal-Kunsill dwar il-Programm ta’ Stabbiltà tas-Slovakkja għall-2021, ĠU C 304, 29.7.2021, p. 121. 
               
               
                  
                     (13)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (restrittiva).
               
               
                  
                     (14)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni espansjonarja ta’ 0,2 punti perċentwali tal-PDG. 
               
               
                  
                     (15)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (restrittiva).
               
               
                  
                     (16)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni restrittiva ta’ 0,1 punt perċentwali tal-PDG. 
               
               
                  
                     (17)
                  
                        Ir-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi ĠU L 231, 30.6.2021, p. 159.
               
               
                  
                     (18)
                  
                        Eurostat (2020), is-sehem tal-importazzjonijiet Russi mill-importazzjonijiet totali ta’ gass naturali, żejt mhux raffinat u faħam. Għall-medja tal-EU27, l-importazzjonijiet totali huma bbażati fuq importazzjonijiet barra mill-EU27. Għas-Slovakkja, l-importazzjonijiet totali jinkludu l-kummerċ intra-UE. Iż-żejt mhux raffinat ma jinkludix il-prodotti taż-żejt raffinat.
               
               
                  
                     (19)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.